અત્યાર સુધી ઉત્તર-પૂર્વનાં રાજ્યોની કેન્દ્ર દ્વારા ઘોર અવગણના અને ઉપેક્ષા કરવામાં આવી હતી. કેન્દ્રમાં નરેન્દ્ર મોદીની સરકાર સત્તા પર આવ્યા પછી આ વલણમાં બદલાવ આવ્યો અને કેન્દ્ર દ્વારા ઉત્તર-પૂર્વનાં રાજ્યો પર વિશેષ ધ્યાન કેન્દ્રિત કરવામાં આવ્યું હતું. છેલ્લા લગભગ સાડાત્રણ વર્ષથી ચાલી રહેલી આ પ્રક્રિયા પ્રત્યે પણ કોઈએ બહુ ધ્યાન આપ્યું નહીં. મીડિયા પણ ભાગ્યે જ આ રાજ્યોમાં પોતાના પ્રતિનિધિ મોકલીને વાસ્તવિક સ્થિતિની જાણકારી મેળવવાની દરકાર કરે છે, એ સંજોગોમાં ત્રિપુરાના માકર્સવાદી મુખ્યપ્રધાન માણિક સરકારની સાદગી અને પ્રમાણિકતાની હેતુપૂર્વકની બહુપ્રચારિત ઇમેજના આધારે જ એવું માની લેવામાં આવતું હતું કે તેમને પરાસ્ત કરવાનું સરળ નહીં હોય. પરિણામોએ દર્શાવી આપ્યું કે ડાબેરીઓ દ્વારા અને મીડિયાના એક વર્ગ દ્વારા પ્રચારિત માણિક સરકારની આ ઇમેજ કેટલી ખોખલી હતી અને ડાબેરીઓના આ કહેવાતા મજબૂત કિલ્લામાં કેટલી પોલંપોલ હતી! ત્રિપુરાના મુખ્યપ્રધાન અને તેમની સરકારની સાદગી અને પ્રમાણિકતા માત્ર બાહ્યાડંબર હતો. હવે જે વિગતો મળી રહી છે એ એવું કહી જાય છે કે માણિક સરકાર ૪૦-૫૦ કિલોમીટરના ટૂંકા અંતરના પ્રવાસ માટે પણ હેલિકોપ્ટરનો જ ઉપયોગ કરતા હતા, રોડ રસ્તે જતા ન હતા. તેમની સરકારમાં ભ્રષ્ટાચારની બોલબાલા હતી. કેરળ અને પશ્ચિમ બંગાળની માફક ત્રિપુરામાં પણ ડાબેરી શાસન દરમિયાન રાજકીય હિંસાખોરી પણ ચાલતી રહેતી.